漢武帝雜歌三首 一
作者：韋應物
朝代：唐

paragraphs: 漢武好神仙，黃金作臺與天近。
王母摘桃海上還，感之西過聊問訊。
欲來不來夜未央，殿前青鳥先迴翔。
綠鬢縈雲裾曳霧，雙節飄颻下仙步。
白日分明到世間，碧空何處來時路。
玉盤捧桃將獻君，踟躕未去留彩雲。
海水桑田幾翻覆，中間此桃四五熟。
可憐穆滿瑤池燕，正值花開不得薦。
花開子熟安可期，邂逅能當漢武時。
顏如芳華潔如玉，心念我皇多嗜欲。
雖留桃核桃有靈，人間糞土種不生。
由來在道豈在藥，徒勞方士海上行。
掩扇一言相謝去，如煙非煙不知處。